### 5.     Orientering om Trafiktest 2019

**Åbent**

Sagsnr.: 326-2018-18656       J.nr.: 05.13.00           Dokumentnr.:
326-2019-144090

**Sagstype**

Orientering.

**Resume og sagens baggrund**

Rådet for Sikker Trafik har offentliggjort ”Trafiktest
2019”, og resultatet viser, at Kalundborg Kommune har opnået en lille fremgang
fra 47 til 54 point i forhold til resultatet i 2018.

Rådet for Sikker Trafik anbefaler, at et samarbejde med
skolelederne styrkes, og at færdselsundervisning på de ældste klassetrin
understøttes.

**Indstillinger**

Chefen for Vej, Ejendom og Affald indstiller, at
orienteringen tages til efterretning.

**Behandling**

Teknik- og Miljøudvalget.

**Sagsfremstilling**

I den årlige trafiktest for skoleområdet har Kalundborg
Kommune fået 54 point, og ligger nu i gennemsnitsområdet for landets kommuner.

Som opfølgning på testen og anbefalingerne fra Rådet for
Sikker Trafik vil administrationen tage initiativ til, at der iværksættes et
tværgående samarbejde mellem det tekniske område, Børn, Læring og Uddannelse,
skolelederne og færdselskontaktlærerne på kommunens skoler.

Det foreslås, at skolelederne og færdselskontaktlærerne
blandt andet inviteres til et netværksmøde med henblik på at indlede en proces,
der kan munde ud i, at skolerne udvikler hver sin formulerede trafikpolitik
samt får styrket trafikundervisningen på de ældste klassetrin. Politiet
inddrages i denne proces og inviteres også med til netværksmødet.

En øget kampagneindsats på skolerne iværksættes. I 2019 vil
det være med skiltning med budskabet om at få øjenkontakt mellem bilister og
skoleelever, som skal krydse vejen (se Bilag 2). Desuden igangsættes en
undersøgelse af skoleelevernes transportvaner.

En gennemførelse af indsatserne vil kunne øge skolebørnenes
opmærksomhed på god adfærd i trafikken og dermed øge trafiksikkerheden for
skolebørnene i Kalundborg Kommune.

**Økonomiske konsekvenser**

Ingen økonomiske konsekvenser.

Der er afsat 150.000,- kr. til trafiksikkerhedskampagner i
2019 og de ovennævnte indsatser finansieres inden for dette rådighedsbeløb.

**Bilag**

|  |  |
| --- | --- |
| Bilag 1 - Kommunernes Trafiktest 2019 - Resultat | 326-2019-179421 |
| Bilag 2 - Få øjenkontakt i trafikken | 326-2019-179402 |